Kegyelem nektek és békesség Istentől a mi Atyánktól és az Úr Jézus Krisztustól! Ámen

Ézs 5, 1-7
*Dalt éneklek kedvesemről, szerelmesem szőlőjéről. Szőlője volt kedvesemnek kövér hegyoldalon. 2Fölásta és megtisztította a kövektől, beültette nemes vesszővel. Közepére tornyot emelt, sajtót is vágatott benne. Várta, hogy jó szőlőt teremjen, de az vadszőlőt termett!
3Most azért, Jeruzsálem lakói és Júda férfiai, tegyetek igazságot köztem és a szőlőm között! 4Mit kellett volna még a szőlőmmel tenni, amit meg nem tettem? Azt vártam, hogy jó szőlőt terem majd, miért termett mégis vadszőlőt? 5Megmondom én nektek, most mit teszek szőlőmmel: kerítését lerombolom, hogy lelegeljék, kőfalát kidöntöm, hogy összetiporják! 6Hagyom, hogy elvaduljon: nem metszik, nem kapálják, fölveri a tövis és a gaz. Megparancsolom a felhőknek is, hogy ne adjanak rá esőt! 7A Seregek Urának szőlője: Izráelnek háza, és gyönyörű ültetvénye: Júda férfiai. Törvényességre várt, és lett önkényesség, igazságra várt, és lett kiáltó gazság!*

Irgalomra vágyó Gyülekezet!

Mai igeszakaszunk is úgy kezdi: „*Dalt éneklek”* és, mivel szőlő körüli munkákról esik szó, talán többek gondolataiba már be is férkőztek a szüreti népdalok. Ezek a dalok többnyire vagy tréfásak, vagy bújtatottan a szerelemről szólnak, vagy magáról a kemény munkáról.
A mára, böjt 2. vasárnapjára kiírt igében tulajdonképpen megjelenik a szerelem, vagy talán érdemes már most pontosítani és azt mondani, hogy elkötelezett, odaadó szeretet, megjelenik a kemény munka is, de tréfásnak semmiképp sem mondanám.

Ézsaiás próféta valóban a korban jól ismert szerelmes dalok stílusában kezd énekelni, sőt énekben igét hirdetni, és egy valóban jól ismert hasonlatot hoz a nép elé, amikor a szerelmest a kívánatos szőlőhöz hasonlítja. Talán elsőre itt mindenki arra vár, hogy lágy hangok, biztató szavak, az Isten áldását hangsúlyozó igehirdetés következik a prófétától, amit valóban a kezdeti képek is alátámasztani látszanak még: „*Szőlője volt kedvesemnek kövér hegyoldalon. 2Fölásta és megtisztította a kövektől, beültette nemes vesszővel. Közepére tornyot emelt, sajtót is vágatott benne.”*.
A szőlő, a kedves, a szeretett személy, akiért mindent megad a másik fél, az aki szereti. Még nem kapott semmit tőle, de már mindent megad, ami csak elképzelhető. Hát, akik nálam jobban értenek a szőlészethez, azok számára talán még világosabb, hogy mennyi odaadást, mennyi munkát jelent, hogy egy köves hegyoldalon végig eltávolítsuk a köveket, az akadályozó tényezőket, aztán felássuk, jól termővé tegyük a földet, majd végigtelepítsük a hegyoldalt jó féle, minőségi szőlővel, végül pedig gondozzuk és ápoljuk a növekedését. A hozzá nem értők számára is egyértelmű talán, hogy mennyi odaadással, idő, energia és pénz befektetésével jár mindez.
A dal azonban miután felvázolja ezt a hűséges szeretetet hirtelen hangot vált és immár a másik oldalról szól. A szőlőről, akiért megtettek mindent, de rossz termést hoz, elvadul a sok munka, odafigyelés és gondoskodás ellenére is. Hát aki foglalkozott már szőlővel, növényekkel, az tudja, hogy ez gyakorlatilag lehetetlen. Aminek ennyi törődést, odafigyelő szeretetet adnak, az nem tud egyik pillanatról a másikra vad termést hozni.

Akkor itt mégis mi történik? Talán a próféta, sőt maga Isten hazudik arról, hogy mennyi törődést és szeretetet kapott a szőlő, azaz Izrael népe, illetve te és én?
Ha lehetetlen, hogy a hűséges gondoskodás mellett hirtelen vadtermés jelenjen meg, akkor ez tűnik a legvalószínűbb magyarázatnak: sántít az alapkép, a szőlőskert gazdája mégse volt olyan szeretettel a szőlője felé.
Furcsának tűnhet most ez a következtetés, de valljuk be, hogy nem idegen tőlünk. Mikor bizony hozzuk a vadhajtásainkat, a rossz gyümölcsöket, vagy csak egyszerűen terméketlen marad a hitünk, a szeretetünk, akár a leghétköznapibb helyzetekben, akkor mindig találunk rá valamilyen okot és bizony kimondva, vagy kimondatlan, de így-úgy mindig az Úrra fogjuk kezdetben. „Én ilyen vagyok.” – ezzel is azt mondjuk, engem ilyen vadszőlőként ültetett el eleve az Úr, nem tehetek róla. „Én így nőtem fel.” – megint, nem én tehetek róla, hanem az Úr az, aki ilyen családba, ilyen földbe ültetett engem. „Amit nekem meg kellett élnem.” – ezzel is kimondjuk, nem én tehetek róla, hanem Isten, aki nem jól gondoskodott rólam. „Ahogy velem viselkedett nem is számíthat másra tőlem.” – itt meg ugyan azzal kezdjük, hogy a környezetünk, a külső tényezők, a szárazság, a másik ember tehet róla, de végső soron ismét csak Istent hibáztatjuk, hogy ha hagyja, hogy velem mások ezt-azt tegyenek, akkor miért vár el tőlem különb dolgot.
Tehát nem, nem áll távol tőlünk a legkevésbé sem, hogy az Úrra mutogassunk és kendőzve, vagy kendőzetlenül, de azzal vádoljuk, hogy Ő a rossz szőlősgazda és nem mi vagyunk a minden igazi ok nélkül elvaduló szőlő.

Böjt van. Ez az időszak pedig nem formális tettekre, nem kötelező lelkigyakorlatokra, napi plusz egy imára, vagy igevers elolvasására hív! Ez az időszak még hangsúlyosabban arra próbálna hívni, hogy állj meg a Megváltót vádló, az Ő szeretetére és hűségére megvakult életedben, a hitedben és kérdezd végre meg igazi önvizsgálattal magadtól: Tényleg a föld, a környezet, a beléd ültetett szőlőtő, illetve hit-tő, ami rossz? Tényleg az Úr volt a hanyag? Vagy megtörtént az emberi logikával is lehetetlennek tűnő, hogy elvaduljon az, aki mindent megkapott? Hogy te és én, annak ellenére, hogy Isten becses gyermekeként megteremtett, hogy óvni akart, hogy öröktől fogva szeretett, hogy Krisztust adta értem, végül mégis vad, rossz terméseket hoztam? Veled megtörtént, hogy az Úr neked adott kegyelme ellenére is rossz termést hoztál?
Konkretizáljuk, hogy ne maradjon zavaros a kép!
A te mennyei Atyád hányszor sértődött meg rád, úgy, hogy aztán nem ált szóba veled? És te, te mennyiszer tetted ezt a közeli, vagy távoli ismerősökkel?
Isten hányszor ordított veled, ha hazudtál, elrontottál valamit, vagy összetörtél egy vázánál sokkal értékesebbet, egy emberi szívet? És te a gyermekeddel, a pároddal, a rokonoddal mennyit perelték haraggal?
Isten hányszor mondta azt neked, hogy nincs tovább, hogy már nem küzd érted? És te, te mennyi embert utasítottál el?
Az Úr mikor mondta neked, hogy bizonyíts, mert csak akkor szeret? És te, te hányszor mondtad fennhangon, hogy most Nálad pattog a labda Atyám?

Bár lehetetlennek tűnik, de mégis… az szőlősgazda mindent megtesz és mi mégis tudunk vadhajtásokat, rossz gyümölcsöket teremni.
De mit mond erre a Megváltó Úr? Mi szerepel az igében? Azt olvastuk, hogy a szőlősgazda kiperzselteti a szőlőjét és besózza még a földet is? Nem. Nem elpusztításról olvastunk, hanem arról, hogy nem védi, nem óvja, nem gondozza tovább. Nem elpusztít, hanem hagyja, hogy ha vadszőlőként akarunk élni, akkor lássuk meg, hogy milyen a vadszőlő élete. Ha nem általa akarunk növekedni, akkor lássuk meg, hogy ez mit is jelent. Észre kell, hogy vegyük, hogy nem Isten hozza ránk a romlást, a rosszat, hanem mi választjuk ezt épp Őhelyette. Mi választjuk az idegeskedést, az alakoskodást, a hazugságokat, a haragot, a félelmet, a gyűlölködést ahelyett, hogy a Szőlősgazda gondoskodásának békességében élnénk és növekednénk.
Erre hív a böjt is, hogy vegyük végre észre, engedjük végre, hogy megszólaljon a szívűnkben a bűnbánat szava és az a felismerés, hogy de igenis én az Úr gondoskodásában akarok élni, az Ő szeretetében akarok növekedni és nem akarok több rossz gyümölcsöt teremni! Fel kell, hogy végre kiáltsunk a mai vasárnap címadó zsoltárának a szavával: *„Emlékezzél meg Uram, irgalmasságodról, mert azok öröktől fogva vannak”*.
Igen, ez egész egyszerűen elkerülhetetlen, hogy a nagy magabiztosságunk és önhittségünk összetörjön és megszólaljon bennünk az az önvád, amit Túrmezei Erzsébet is megfogalmaz az A néma vád című versében: *„És most leroskaszt az a néma vád.
Én, én szereztem ilyen sebeket!
Hisz a Te kezed győzelmet kínált,
új, zengőbb húrt a régi, nyűtt helyett.
Nem vettem észre. Meg se láttalak,
és újra reggel, újra este lett
és újra este… holdas… hangtalan…
Szemed virraszt és a városra néz.
A visszautasított szeretet
nagyon, kimondhatatlanul nehéz!”*

Le kell roskadnunk, fel kell ismerjük, hogy mi utasítottuk el a szeretetet, hogy utána őszintén tudjon megszólalni az imánk: *„Emlékezzél meg Uram, irgalmasságodról”* – mert ez, amibe aztán tényleg bele tudunk kapaszkodni, hogy a mi szőlőskertünkből még legyen valami és ne a teljes elvadulás következzen. Ebbe az irgalomba tudsz belekapaszkodni: Krisztusba! És ebbe az irgalomba bátran bele is kapaszkodhatsz bármikor. Mert Isten előtt nincs teljesen elveszett helyzet, nincs menthetetlen szőlőföld. Talán megmetsz, talán teljesen újat ültet beléd, talán az egésze földet újra felszántatja, de ezt érted, azért, hogy lehessen számodra út a jó termésre.

A böjt nem a teljes megsemmisülésnek, az Úr elítélő és elpusztító hangjának a jó nagy hangerőre felcsavarva zengő időszaka. Igen, megszólal, ahogy ebben az igében, ebben a dalban is. De az Úr hangja, a te Megváltód hangja nem ezt dübörgi neked végeláthatatlanul. Az Ő dala tud kemény lenni, de nem pusztító akar lenni, úgyhogy vált is lágyra, ölelőre, megerősítőre, újjáteremtőre, mint egy szimfóniában a tételek. Épp azért, mert érted szól, és nem ellened!

Hiszen ez a dal, ahogyan az elején is mondtam, ugyan valóban nem tréfás, vagy inkább hadd mondjam így: egyikünk számára sem tréfadolog, de ugyanakkor nem véletlenül szerelmes, nem véletlenül szól arról, hogy milyen mély hűséggel van feléd az egy igaz Isten. Mert Ő minden rossz hajtásunk ellenére is, inkább napról napra újrakezdi veled és velem is. Újra és újra, ha kérjük, ha vágyjuk teljes szívünkkel az Ő irgalmát, akkor meg is adja. Megadja, hogy végül ne félelemben, ne reménytelenül, ne összetörten, eltaposottan maradj ott a böjti út szélén, hanem, hogy végre megértsd, hogy mi az, a nem 95 tétel, nem 12 pont, nem 10 parancsolat, hanem az a 3 három, aminek tényleg ott kell maradnia a dalban, ott kell maradnia a szívedben, amire meg akar és meg is tud erősíteni. Ezt a hármast pedig nagyon szépen tárja elénk a magyar zászló is, vagy épp a tegnap kitűzött kokárda is.
Tudom, hogy általában nem pontosan ez a színek értelmezése ma, de én így sokkal szívesebben értelmezem, és sokkal büszkébben is viselem.
A zöldben egyezünk, ez a remény színe. A fehérben már van egy kis elcsúszás, mert sima hűség helyett én hitnek, méghozzá Krisztushoz hűséges hitnek fordítom. A piros pedig számomra nem a félre értelmezett erő, hanem a szeretet, az Isten szeretetének, illetve ennek az erejének a színe.
Hit, remény, szeretet. Ez a dal szóljon ma. Nem szüreti dal, nem Nemzeti dal, hanem a Szeretet Himnusz dala. Ennek a háromnak a dala, amire valójában meg akar szabadítani az Úr. Nem oszmánoktól, nem habsburgoktól, nem nyugattól, nem kelettől, nem háborútól, nem betegségtől akar megszabadítani minket Isten, hanem a bűntől, attól, hogy többé ne vesszen el a hit, a remény, a szeretet az életedből. Attól, hogy elhidd bármilyen hatalomnak, hogy ezektől bármiért is el kell térned, hogy ezeket ma már el kell feledd, hogy ezek helyett vadhajtásoknak, rossz gyümölcsöknek élj. Isten megszabadít! És ez a szabadság, ez nem csak a tiéd, nem csak a magyaroké, hanem mindenkié, aki Krisztusé, aki kéri, hogy „Uram, emlékezz meg irgalmadról!”. Kérjétek hát a Krisztusi hit, remény és szeretet szabadságát, ez legyen a böjti imád, ez legyen a te dalod is! Ámen